Babal’ina hojii invastimentii keessatti ga’een mootummaa inni ol’aanaan invastaroota hojii invastimentii irratti bobba’uu barbaadaniif haalli mijaa’aan akka jiraatu taasisuu dha. Ga’een Mootummaan invastimentii, keessumaayyuu, invastimentii dhuunfaa babal’isuu ilaalchisee qabu ga’ee taphachiisaan kubbaa miillaa tokko qabuun kan wal-fakkaatu jechuun ni danda’ama. Akkuma taphachiisaan kubbaa millaa tokko, tapha kubbaa miillaa jalqabsiisuun dura waantotni taphichaaf barbaachisaa ta’an guutamuu qaban guutamuu isaanii mirkaneeffachuu qabu mootummaanis abbootii qabeenya dhuunfaa hojii invastimentii irratti bobbaasuun dura, waantota invastaroota dhuunfaadhaaf gufuu ta’an maqsuun haalawwan mijaa’aa uumuu qaba. Imaammata diinagdee hirmaannaa invastaroota dhuunfaa cimsu diriirsuu qaba. Kana malees, bu’uura misooma adda addaa fi waantota biro invastimentii babal’isuuf murteessaa ta’an hunda guutuu qaba. 